贈巽中
作者：釋德洪
朝代：宋

paragraphs: 道人少小來廬山，水光山色供盤餐。
坐令山水秀傑氣，繚繞胸中成塊摶。
我初未識已嗟駭，誇聲萬口鋒刃攢。
故人坐上適相值，妙語生我世間歡。
新詩脱口劃如霓，奮毫狂赴龍蛇鑽。
翩翩奕奕出意外，慓然茅屋翻狂瀾。
切疑湯休蹲舌底，又疑醉素戲筆端。
作詩問君覓奇字，留待老年偎日看。